b'\n_START_ARTICLE_\nComuna Cenad, Timi\xc8\x99\n_START_SECTION_\nIstoria\n_START_PARAGRAPH_\nCenadul este una din localit\xc4\x83\xc8\x9bile cu cea mai veche istorie documentat\xc4\x83 de pe \xc3\xaentreg teritoriul al Banatului. O istorie bogat\xc4\x83 care \xc3\xaencepe \xc3\xaenc\xc4\x83 din perioada cuceririi romane, c\xc3\xa2nd aici a existat castrul roman\xc2\xa0Morisena\xc2\xa0(\xe2\x80\x9eMure\xc8\x99ana\xe2\x80\x9d). \xc3\x8enc\xc4\x83 din acea perioad\xc4\x83 a avut o oarecare \xc3\xaensemn\xc4\x83tate pentru aceast\xc4\x83 zon\xc4\x83, dar un rol crescut l-a avut \xc3\xaen timpul regelui maghiar \xc8\x98tefan (supranumit \xc8\x98tefan cel Sf\xc3\xa2nt, primul rege al Ungariei).\n_START_SECTION_\nDe la Morisena la Cenad\n_START_PARAGRAPH_\nLa \xc3\xaenceputul domniei lui \xc8\x98tefan, aici \xc3\xae\xc8\x99i avea re\xc8\x99edin\xc8\x9ba un anume Ajtony, care a adus arhitec\xc8\x9bi din Grecia pentru a ridica o biseric\xc4\x83, o m\xc4\x83n\xc4\x83stire \xc8\x99i un palat. Acest Ajtony, fiind p\xc4\x83g\xc3\xa2n, se d\xc4\x83dea la tot felul de abuzuri fa\xc8\x9b\xc4\x83 de popula\xc8\x9bia local\xc4\x83, motiv pentru care regele \xc8\x98tefan a decis s\xc4\x83-l trimit\xc4\x83 \xc3\xaempotriva lui pe Csan\xc3\xa1d, rud\xc4\x83 a regelui \xc8\x99i fost prieten al lui Ajtony, cre\xc8\x99tinat la Esztergom. Auzind Ajtony despre expedi\xc8\x9bia \xc3\xaentreprins\xc4\x83 \xc3\xaempotriva sa, a ie\xc8\x99it \xc3\xaenaintea lui Csan\xc3\xa1d, atac\xc3\xa2ndu-l prin surprindere \xc8\x99i oblig\xc3\xa2ndu-l s\xc4\x83 se retrag\xc4\x83 la Kanisza, dup\xc4\x83 cum poveste\xc8\x99te \xc3\xaen memoriile sale Sf\xc3\xa2ntul Gerard de Cenad. Cronicarul poveste\xc8\x99te c\xc4\x83 atunci Csan\xc3\xa1d s-a rugat la Dumnezeu \xc8\x99i a promis c\xc4\x83 dac\xc4\x83 \xc3\xael va \xc3\xaenvinge pe Ajtony, va zidi o m\xc4\x83n\xc4\x83stire. Acestuia, \xc3\xaen vis, \xc3\xaei apare un leu care \xc3\xaei spune s\xc4\x83 atace imediat \xc8\x99i victoria va fi a lui. Csan\xc3\xa1d \xc8\x99i o\xc8\x99tirea sa pornesc gr\xc4\x83bi\xc8\x9bi \xc3\xaen miez de noapte \xc8\x99i se ciocne\xc8\x99te cu oastea lui Ajtony pe locul unde ast\xc4\x83zi se afl\xc4\x83\xc2\xa0Tomnaticul. Ajtony \xc3\xaensu\xc8\x99i este omor\xc3\xa2t, iar solda\xc8\x9bii lui intr\xc4\x83 \xc3\xaen panic\xc4\x83 \xc8\x99i se m\xc4\x83cel\xc4\x83resc \xc3\xaentre ei._NEWLINE_Dup\xc4\x83 aceast\xc4\x83 victorie r\xc4\x83sun\xc4\x83toare, Csan\xc3\xa1d se \xc3\xaentoarce \xc3\xaen cetate \xc8\x99i \xc3\xaei trimite regelui capul lui Ajtony. Drept recompens\xc4\x83, regele \xc3\xaenfiin\xc8\x9beaz\xc4\x83 un nou jude\xc8\x9b, cu numele eroului \xc8\x99i sub conducerea acestuia \xc8\x99i cu re\xc8\x99edin\xc8\x9ba la Morisena, care prime\xc8\x99te \xc8\x99i statutul de cetate regal\xc4\x83. Spre sf\xc3\xa2r\xc8\x99itul secolului XIII \xc8\x99i localitatea va purta numele Csanad._NEWLINE_\xc3\x8en anul\xc2\xa01030\xc2\xa0regele \xc3\xaenfiin\xc8\x9beaz\xc4\x83 o episcopie condus\xc4\x83 de Gerard, episcop de Vene\xc8\x9bia, care avea s\xc4\x83 devin\xc4\x83 un sf\xc3\xa2nt al Bisericii Catolice. El a ridicat o biseric\xc4\x83 \xc8\x99i a \xc3\xaenfiin\xc8\x9bat o m\xc4\x83n\xc4\x83stire \xc3\xaenchinat\xc4\x83 Maicii Domnului. Cu aceast\xc4\x83 ocazie a adus ingineri italieni, care s-au stabilit aici \xc8\x99i au ridicat pe locul vechii cet\xc4\x83\xc8\x9bii Morisena, cetatea Cenad.\n_START_SECTION_\nCenadul medieval\n_START_PARAGRAPH_\n\xc3\x8en perioada medieval\xc4\x83 Cenadul a avut o importan\xc8\x9b\xc4\x83 destul de mare \xc3\xaen cadrul regatului maghiar. Ca dovad\xc4\x83 stau vizitele pe care diferi\xc8\x9bi regi le-au f\xc4\x83cut aici de-a lungul timpului: Ladislau la\xc2\xa01278, Carol Robert la\xc2\xa01322, Ludovic cel Mare la\xc2\xa01366, Sigismund, de mai multe ori \xc3\xaentre\xc2\xa01394-1436, Ladislau V la\xc2\xa01459.\xc2\xa0Ioan Corvinul\xc2\xa0a fost \xc3\xaentr-o perioad\xc4\x83 prefect al jude\xc8\x9bului Cenad._NEWLINE_Momentele zbuciumate, de r\xc4\x83scruce \xc3\xaen istoria medieval\xc4\x83 a Cenadului, au fost diferitele invazii \xc8\x99i ocupa\xc8\x9bii, temporare sau de lung\xc4\x83 durat\xc4\x83, care au marcat adesea negativ cursul istoric al acestei localit\xc4\x83\xc8\x9bi. \xc3\x8en anul\xc2\xa01241\xc2\xa0t\xc4\x83tarii au n\xc4\x83v\xc4\x83lit dinspre Ardeal, venind de-a lungul Mure\xc8\x99ului, au atacat \xc8\x99i distrus cetatea. Ea a fost reconstruit\xc4\x83 de episcopul Bulcs. Dou\xc4\x83 sute de ani mai t\xc3\xa2rziu, a fost r\xc3\xa2ndul turcilor s\xc4\x83 invadeze cetatea, motiv pentru care la\xc2\xa01459, episcopul Hangocsi a \xc3\xaenceput construirea de fortifica\xc8\x9bii. \xc3\x8en\xc2\xa01514\xc2\xa0Gheorghe Doja\xc2\xa0a cucerit cetatea, a dispus masacrarea preo\xc8\x9bilor, a d\xc4\x83r\xc3\xa2mat biserica \xc8\x99i ars casele. Determinat, episcopul Francisc Csaholyi a reconstruit cetatea, pentru ca la\xc2\xa01528-1529\xc2\xa0ea s\xc4\x83 fie vizitat\xc4\x83 de regele Ioan. Un an mai t\xc3\xa2rziu a fost ocupat\xc4\x83 de germani pentru scurt timp, la\xc2\xa01551\xc2\xa0de turci \xc8\x99i apoi, dup\xc4\x83 c\xc4\x83derea Timi\xc8\x99oarei, Cenadul intr\xc4\x83 sub st\xc4\x83p\xc3\xa2nire turceasc\xc4\x83._NEWLINE_Ocupa\xc8\x9bia turceasc\xc4\x83 a durat 150 de ani, cu scurte \xc3\xaentreruperi \xc3\xaen\xc2\xa01596, c\xc3\xa2nd o cuceresc t\xc4\x83tarii \xc8\x99i \xc3\xaen\xc2\xa01613\xc2\xa0c\xc3\xa2nd este luat\xc4\x83 de s\xc3\xa2rbi.\xc2\xa0Gabriel Bethlen\xc2\xa0a recucerit-o \xc8\x99i dat-o pe m\xc3\xa2na turcilor, care au stat aici p\xc3\xa2n\xc4\x83 \xc3\xaen\xc2\xa01685.\n_START_SECTION_\nCenadul \xc3\xaen secolele XVIII-XX\n_START_PARAGRAPH_\nDup\xc4\x83 \xc3\xaenfr\xc3\xa2ngerea turcilor de c\xc4\x83tre austrieci, printre condi\xc8\x9biile p\xc4\x83cii de la Karlovitz din\xc2\xa01699\xc2\xa0a fost introdus\xc4\x83 \xc8\x99i aceea de a d\xc4\x83r\xc3\xa2ma cet\xc4\x83\xc8\x9bile din Banat, cum s-a \xc3\xaent\xc3\xa2mplat \xc8\x99i cea de la Cenad. D\xc4\x83r\xc3\xa2marea efectiv\xc4\x83 s-a f\xc4\x83cut sub coordonarea generalului Oettingen. \xc3\x8en acea perioad\xc4\x83 Cenadul era locuit \xc3\xaen cea mai mare parte de s\xc3\xa2rbi. Sub austrieci, \xc3\xaencep coloniz\xc4\x83rile cu germani, iar primul val se a\xc8\x99eaz\xc4\x83 aici \xc3\xaen 1764-1765. Din acest motiv se \xc3\xaenfiin\xc8\x9beaz\xc4\x83 practic o nou\xc4\x83 localitate, Cenadul German (sau\xc2\xa0Cenadul Vechi), spre deosebire de Cenadul Mare (sau\xc2\xa0Cenadul S\xc3\xa2rbesc), care era locuit de s\xc3\xa2rbi. Cele dou\xc4\x83 a\xc8\x99ez\xc4\x83ri s-au unit mai t\xc3\xa2rziu \xc3\xaentr-o singur\xc4\x83 entitate._NEWLINE_\xc3\x8en\xc2\xa01779\xc2\xa0se desfiin\xc8\x9beaz\xc4\x83 jude\xc8\x9bul Cenad \xc8\x99i comuna trece \xc3\xaen componen\xc8\x9ba Torontalului. \xc3\x8en\xc2\xa01858\xc2\xa0ajunge \xc3\xaen proprietatea familiei macedo-rom\xc3\xa2ne Nako, care a construit aici \xc8\x99i un castel.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Cenad se ridic\xc4\x83 la 4.207 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.249\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (63,39%). Principalele minorit\xc4\x83\xc8\x9bi sunt cele de maghiari (12,36%), romi (12,34%) \xc8\x99i s\xc3\xa2rbi (6,39%). Pentru 4,3% din popula\xc8\x9bie nu este cunoscut\xc4\x83 apartenen\xc8\x9ba etnic\xc4\x83._NEWLINE_Din punct de vedere confesional majoritatea locuitorilor sunt ortodoc\xc8\x99i (61,47%), cu minorit\xc4\x83\xc8\x9bi de romano-catolici (17,85%), ortodoc\xc8\x99i s\xc3\xa2rbi (6,44%), greco-catolici (5,89%) \xc8\x99i penticostali (2,59%). Pentru 4,33% din popula\xc8\x9bie nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\n\xc3\x8env\xc4\x83\xc8\x9b\xc4\x83m\xc3\xa2nt\n_START_PARAGRAPH_\n\xc2\xa0Institu\xc8\x9bii \xc8\x99colare:_NEWLINE_- \xc8\x98coala cu clasele I-VIII Cenad_NEWLINE_- Gr\xc4\x83dini\xc8\x9ba cu program normal Cenad_NEWLINE_\xc2\xa0Institu\xc8\x9bii culturale:_NEWLINE_- C\xc4\x83minul cultural Cenad_NEWLINE_- Biblioteci: Cenad (dou\xc4\x83)_NEWLINE_- Muzeul Cenad'